User talk:NareshIkkurthi

పవన్ నుంచి విధి విధానాలు....!
జనసేన రాజకీయ పార్టీనేనా? ఏదీ క్లారిటీగా ప్రకటించదు. విధి విధానాలులేవు అనే విమర్శలు, అపప్రధలు వంటి వాటిని ఇంకానా? ఇకపై వినిపించకూడదని పవన్ కళ్యాణ్ డిసైడ్ అయినట్లున్నాడు. అందుకే చకచకా ప్రకటనలు చేసే పనిలో పడ్డారు. పైగా ఇప్పుడు జనసేన విధానాలు అంటూ ఓ క్లారిటీ ఇచ్చారు.

"కులాలని కలిపే ఆలోచనా విధానం. మతాల ప్రస్తావనలేని రాజకీయం. భాషల్ని గౌరవించే సంప్రదాయం. సంస్కృతుల్ని కాపాడే సమాజం. ప్రాంతీయతని విస్మరించని జాతీయవాదం."\

ఇవి దేశప్రతిష్టకు మూలాలు. ఇవే జనసేన విధానాలు అంటున్నారు పవన్ కళ్యాణ్. కులాలు కలిపే ఆలోచనా విధానం అన్నది ముమ్మాటికీ మంచిదే. కానీ పవన్ ఆ మధ్య కృష్ణా జిల్లా వెళ్లి చేసిన ప్రసంగాలు చూస్తుంటే కమ్మ-కాపులను కలిపే ఆలోచనా విధానం తప్పు, మరో ప్రధాన కులమైన రెడ్లను కూడా కలుపుకుపోయే ఆలోచనావిధానం కనబర్చలేదన్న విమర్శలు అప్పుడే వినిపించాయి. మతాల ప్రస్తావన లేని రాజకీయం అంటున్నారు కానీ ఈ మధ్య అవకాశం చిక్కినపుడల్లా పవన్ తన భార్య క్రిస్టియన్ అని చెప్పే ప్రయత్నం చేస్తూనే వున్నారు. ఎందుకున్నది ఆయనకే తెలియాలి.

భాషల్ని గౌరవించే సంప్రదాయం అన్నారు బాగానే వుంది. మరి తెలుగు మహాసభలు ఇటీవల హైదరాబాద్ లో జరిగాయి. ఈ సందర్భంగా ఒక్క అభినందన కూడా పవన్ నుంచి వచ్చిన దాఖలా లేదు. సంస్కృతుల్ని కాపాడే సమాజం అన్నారు. అది ఈ సమాజం ఎప్పటి నుంచో చేస్తోంది. అలా చేస్తోంది కాబట్టే సంస్కృతులు ఇంకా మిగిలి వున్నాయి. పవన్ కానీ జనసేన కానీ సంస్కృతి కాపాడే పని ఏ విధంగా చేస్తాయో మరి తెలియాలి. ప్రాంతీయతను విస్మరించని జాతీయవాదం అన్నది మరో పాయింట్.

మన రాజ్యాంగమే ఫెడరల్ విధానంతో కూడినది. అయితే అధికారంతో చెట్టపట్టాలేసుకున్న ప్రాంతాలతో కేంద్రం ఒకలా వుంటుంది. లేని వాటితో మరోలా వుంటుంది. రాజకీయాలే ఇలా వున్నాయి. అంతెందుకు. ప్రతిపక్ష హోదా వున్న వైకాపాకు ఇవ్వని గౌరవం ఒక్క సభ్యుడు లేని జనసేనకు అధికార తెలుగుదేశం ఎందుకు ఇస్తోంది. మిత్రుడు కాబట్టి, జనసేన కనుక తెలుగుదేశం పార్టీ దాని మాట మన్నిస్తోంది. అదే కనుక అపోజిట్ గా నిల్చుంటే పవన్ కు తెలుగుదేశం నుంచి ఏ పాటి గౌరవం లభిస్తుందో తెలుస్తుంది.

కేంద్రంలో అధికారం వున్న పార్టీల తీరు కూడా ఇలాగే వుంటుంది. అందువల్ల ప్రాంతీయతను విస్మరించని జాతీయవాదం సాధించడం అన్నది కేవలం ఈ రాజకీయ విధానాల మీదనే ఆధారపడి వుంటుంది. సరే, మొత్తం మీద విధానాలు అంటూ ప్రకటించారు కాబట్టి, ఇకపై జనసేన ఆ విధానాలకు అనుగుణంగా ముందుకు వెళ్తుందని అనుకోవచ్చు. వన్ సైడ్ అధికార పక్షం తమకు నచ్చిన కులాలకు పదవుల పందేరం చేసినా, రాజకీయ సీట్లకు ఎంపికలు చేసినా జనసేన నిలదీస్తుందని భావించవచ్చు. జనసేన అధినేత సినిమా ఫినిష్ చేసారు. మరో సినిమాస్టార్ట్ అయ్యేదాకా ఖాళీగా వుంటారు కాబట్టి, మరిన్ని విధానాల ప్రకటనలు ఆశించవచ్చు కొన్నాళ్ల పాటు.